Har funnet mulig årsak til sykdomsutbrudd i Alanya
Natt til mandag ble 34 barn, blant dem ti norske, sendt til sykehus med diaré og oppkast. Alle barna bodde på hotellet Blue Village Pascha Bay i Alanya i Tyrkia. Både norske Star Tour og svenske Fritidsresor selger reiser til det aktuelle hotellet, og det svenske reisebyrået sier til Aftonbladet at de trolig har funnet årsaken til sykdomsutbruddet.Det skal være en rapport fra sykehuset Private Andolu Hospital i Alanya som mener at smitten kan komme fra avføringen. Av de 34 barna som ble syke, var 10 norske, 19 svenske, 4 danske og ett fra Finland. Tirsdag ettermiddag var åtte av barna utskrevet, mens to forsatt lå på sykehus.En av de to barna som fortsatt ligger på sykehus, er norske Louisa (4) fra Oppegård. Hun våknet med høy puls og kortpustethet natt til mandag, og har ligget på sykehuset i Alanya siden da. Hun badet ifølge moren Cecilie Røsholm i barnebassenget kvelden før utbruddet, og Røsholm har tidligere uttalt til VG at hun mistenkte at oppholdet i et av bassengene ved anlegget kan ha utløst magesyken. - Hun har vært veldig dårlig - for dårlig til å reise hjem. Hun får medisiner og smertestillende, sier Cecilia Røsholm til TV2.no.Men en annen forelder, Erik Enger, sier til VG at han tviler på at alle barna ble syke på grunn av barnebassenget.Hans 11 år gamle datter ble syk mandag kveld, etter at familien reiste hjem fra hotellet natt til søndag. - Min datter er alt for stort for barnebassenget, og har helt garantert ikke badet der. Så det må være noe annet som er årsaken til sykdomsutbruddet, sier han. Selv har han større tro på at maten på hotellet er smittekilden.En annen far, Eirik Smistad, reiste også hjem tidlig søndag. Hans to seksåringer ble også syke med feber, diaré og oppkast da de kom hjem. - De badet ikke i barnebassenget, sier Smistad. Heller ikke lege og epidemiolog Preben Aavitsland har tiltro til forklaringen fra reiseselskapet. - Nå er kjenner jeg ikke denne saken i detalj, og jeg uttaler meg kun på et generelt grunnlag, men basert på min erfaring tviler jeg på at avføring i et basseng er årsak til sykdomsutbruddet, sier Aavitsland til NRK.no. - Har ikke konkludert Informasjonssjef i Star Tour, Elisabeth Larsen-Vonstett, sier til VG at reiseselskapet på ingen måte har slått fast at avføringen i barnebassenget var årsaken til at barna ble syke.Etter at de første prøveresultatene ikke viste noen unormale verdier, begynte Star Tour å lete etter alternative forklaringer. Det var da de kom over en rapport om at et barn hadde hatt et lite uhell i barnebassenget ved 16-tiden søndag ettermiddag. - Vi koblet denne hendelsen til sykdomsutbruddet, men utelukker ikke at noe annet kan ha vært smittekilden, sier Larsen-Vonstett. Det er også tatt prøver av en rekke andre ting som kan ha forårsaket sykdomsutbruddet. Disse vil det trolig komme svar på senest fredag.
Kort tid før 34 barn ble syke i Alanya kom det avføring i barnebassenget. Men avføringen trenger ikke å være smittekilden.